《中秋宴集分韵得斗字》
明代·王洪

商籥严次律，尧蓂届中候。白露下高梧，凉飙递疏柳。

玉堂属永下，金樽集良友。行伫素轮出，坐敞华宴久。

初瞻碧云腹，忽吐沧海口。高凌灏气上，独出黄道右。

九霄豁清明，万里破昏黝。钧天静聆曲，广殿细见牖。

兔壮玉赑屃，桂老枝蚴蟉。窃丹想仙术，弄斧慨神手。

合璧瑞已徵，倚玉会斯偶。肥燖蓟兆羖，香荐江南酒。

伏雌始见抱，鲜鲂初脱罶。时果饤枣栗，园蔬杂姜韭。

露葵甘若荠，霜梨脆胜藕。醉欢互促膝，雄辩或挥肘。

骋博探九丘，钩秘紬二酉。善谑竞语捷，联赋诧韵陡。

射隐角三三，推数穷九九。清辉转娟媚，凉意亦䬀浏。

下静数警柝，更深屡瞻斗。共欣良愿惬，载感皇恩厚。

清切登紫闼，逍遥曳华绶。愧微衔环报，庶勉介石守。

学步久惩拙，效颦更惭丑。抒章倘予诲，一报琼与玖。

作者简介：（1379—1420）明浙江钱塘人，字希范，号毅斋。少年时才思颖发，洪武二十九年成进士，年仅十八。永乐初入翰林为检讨，与修《大典》。帝颁佛曲于塞外，逡巡不应诏为文，受排挤，不复进用。与当时王称、王恭、王褒称词林四王，均有才名。